
RAPORT  COMUN
asupra  propunerii legislative pentru modificarea alin.(21) al art.6  din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice au fost sesizate spre dezbatere, în fond, cu propunerea legislativă pentru modificarea alin.(21) al art.6  din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, trimisă cu adresa nr. Pl.x.588 din 16 noiembrie 2009, înregistrată cu nr. 31/1055 din 17 noiembrie 2009, respectiv 24/947 din 17 noiembrie 2009. 
Senatul, în calitate de primă Cameră  sesizată, a respins propunerea legislativă în şedinţa din 9 noiembrie 2009.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera  Deputaţilor este  Cameră decizională. 

Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr. 357 din 22 mai 2009.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, conform avizului nr.26/795 din 24 noiembrie 2009.

Propunerea legislativă supusă dezbaterii are ca obiect de reglementare modificarea alin.(21) al art.6  din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, cu modificările şi completările ulterioare, în sensul restituirii în natură a terenului revendicat de persoana care deţinea acte de proprietate în anul 1990, cu respectarea prevederilor art.2 alin.(2) din lege, sau despăgubirea acesteia, în situaţia în care două persoane revendică aceeaşi suprafaţă de teren (una dintre persoane fiind fostul proprietar căruia i s-a preluat terenul prin măsurile abuzive aplicate în perioada anilor 1945-1990, iar cea de-a doua persoană fiind cea căreia i s-a atribuit teren din cel preluat de la fostul proprietar în limita resurselor existente). 

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice de disciplină şi imunităţi au examinat în şedinţa din 2 februarie 2010 iniţiativa legislativă, expunerea de motive, avizul favorabil al Consiliului Legislativ şi punctul de vedere al Guvernului României, transmis cu adresa nr.1535 din 16 iunie 2009, care nu susţine adoptarea acestei propuneri legislative iar membrii Comisiei pentru agricultură, silvicultură, industrie alimentară şi servicii specifice au examinat iniţiativa legislativă în şedinţa din 16 februarie 2010.
Din numărul total de 25 de  membri ai Comisiei juridice, de disciplină şi imunităţi au participat la şedinţă 17 deputaţi iar la şedinţa Comisiei pentru agricultură, silvicultură, industrie alimentară şi servicii specifice au participat toţi cei 27 de  membri.
La dezbaterea propunerii legislative, la Comisia pentru agricultură, a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul  Dănuţ  Apetrei - secretar de stat în cadrul Ministerului Agriculturii şi Dezvoltării Rurale.

Cu ocazia dezbaterilor membrii Comisiilor au constatat că textul iniţiativei legislative conţine o soluţie care aduce atingere principiului constituţional al ocrotirii dreptului de proprietate privată, excluzând posibilitatea restituirii în natură a terenurilor către foştii proprietari, deposedaţi abuziv în perioada 1945-1990, în situaţia în care aceste terenuri au fost atribuite altor persoane şi nu există resurse suficiente pentru restituirea în natură a terenurilor către ambii solicitanţi.

În urma dezbaterilor, membrii Comisiilor au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea alin.(21) al art.6  din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997.
În raport de obiectul şi conţinutul său, propunerea legislativă face parte din categoria legilor organice.

      PREŞEDINTE,                                                  PREŞEDINTE,  

 Prof. univ. dr. Valeriu TABĂRĂ                           Daniel BUDA   
        SECRETAR,                                                          SECRETAR,

    Vasile MOCANU                                         Gabriel ANDRONACHE


Consilier parlamentar,                                                                                                                              Consilier parlamentar,


Anton Păştinaru                                                                                                                                              Rodica Penescu

